text: Sønderjysk charme sikrede dem sejren
  08 september 2019 kl. 17.04
  Ud af 13 deltagere vandt Dyvig Badehotel i dag titlen som Danmarks hotdogkonge. 
  Den er sprød. Den har noget surt, noget sødt og noget saltet.
  Den sønderjyske fristelse har alt det, som direktøren og forpagteren af Dyvig Badehotel mener, en hotdog skal have.
  Hos badehotellet har de brugt flere dage på at eksperimentere og kreere den helt rigtige hotdog, som de kunne tage med ved DM i hotdog, der blev afholdt i Aarhus i dag.
  På bare én time solgte badehotellet 300 sønderjyske fristelser, og dermed fik badehotellet samlet 30.000 kroner ind til Dyreværnet – og det kunne samtidig gå hjem med titlen som Danmarks Hotdogkonge.
  - Det er da fantastisk. Vi er rigtig stolte, når det handler om at samle penge ind til et godt formål, siger John Bech Amstrup, der er direktør og forpagter af Dyvig Badehotel i Nordborg.
  En sønderjyske fristelse består af: 
  Potato Roll brødEn pølse fra Slagter Nielsen i Nordborg med Als skinkeArla unikas Havgus og Kry samt enebær mayonnaiseÆble og citro curdCognac og svampesennepSprød flæskesvær i sort hvidløg og bronzefennikel
  Lidt sønderjysk charme skulle der til
  Det var første gang, at Dyvig Badehotel deltog i DM i hotdog, men med dagens resultat bliver det langt fra sidste. Selvom det var nyt for John Bech Amstrup at konkurrere i hotdogs, så havde han faktisk håbet og troet på, at badehotellet ville gå hjem med et trofæ i dag.
  - Vi er gode til at flytte fingrene. Vi har et godt samarbejde, og så er vi gode til at smile og være venlige, siger han og gætter på, at det er alt det – og lidt sønderjysk charme – der har været med til at sikre dem titlen som Danmarks Hotdogkonge 2019.
  Herudover blev årets hotdog også kåret, og den gik til Restaurant MeMu i Vejle. Ved dagens arrangement blev der samlet i alt 178.000 kroner ind, og de går alle sammen til velgørenhedsorganisationen Dyreværnet.
  DELTAGERE VED ÅRETS DM I HOTDOG
  Gemyse – Mette Dahlgaard JensenBistro panpan (Københavns Zoo) - Casper SobczykRestaurant Textur – Dennis JuhlThe Balcony – Peter Hansen og Anders JensenSinatur Hotel og Konference - Mikael MadsenLes Trois - Nicolai Bech og Rolf NordentoftAlchemist - Rasmus MunkKähler Villa DiningTree Top - Nicolaj Christiansen Hærværk – Rune Lund Dyvig Badehotel - John Bech AmtrupMeMu - Michael Munk Restaurant Möndan - Mads Dalsborg
  
  